De Doorns: Nosey Pieterse word aangekla | Maroela Media
Die burgerregte-organisasie AfriForum het Dinsdag kriminele klagtes gelê teen Nosey Pieterse van die vakbond Bawusa. Pieterse is die sentrale figuur in die sogenaamde plaaswerkerstaking in die Wes-Kaap. Die klagte is by die Lyttelton-polisiestasie in Centurion aanhangig gemaak.
Volgens Nantes Kelder, die hoof van AfriForum se ondersoekeenheid, is die klagtes gelê nadat 'n verslag saamgestel is deur 'n taakspan van AfriForum wat die geweldgeteisterde Wes-Kaap aan die einde van 2012 besoek het. Klagtes teen Pieterse is gelê ingevolge artikel 17 van die Wet op Oproerige Byeenkomste. Die betrokke artikel bepaal dat enige persoon aangekla kan word van openbare geweld indien sy woorde, publikasie of blote optrede aanleiding kan gee tot openbare geweld. So 'n persoon is skuldig aan 'n misdryf.
"Pieterse gaan steeds voort met die onbeskermde staking wetend dat dit gewelddadig is, derhalwe maak hy hom volgens AfriForum skuldig aan 'n misdryf en moet hy verantwoordelikheid aanvaar vir sy optrede," het Kelder gesê.
Kelder het verder plaasboere in die Wes-Kaap aangeraai om 'n siviele klasaksiesaak teen Pieterse en Cosatu aanhangig te maak. Daar is volgens hom 'n onlangse gepubliseerde saak waar siviele optrede teen Cosatu ingestel is en Cosatu verantwoordelikheid moes neem vir die skade wat aangerig is.